Brits-aanval: Seun vertel van gru-nagArgieffoto: SAPD/Facebook “Ons het ŉ struweling in die kamer gehoor en hoe my pa skree om hulp. Toe ons hom kry, het hy op die grond gelê in ŉ plas bloed. Hy het nog gelewe.” Só het Stephan Snyman (29) vertel van die gru-nag toe sy pa, Andries (59), die naweek op ŉ plaas buite Brits in Noordwes oorval en vermoor is. Drie verdagtes het omstreeks 03:45 toegang tot die huis verkry, vermoedelik deur ŉ venster se stopverf uit te kerf en die raam geluidloos uit te haal. Stephan verduidelik hy en sy ma, Annetjie (52), het in dieselfde kamer geslaap omdat sy asma-aanvalle in die nag gekry het. Hulle is in die vroeë oggendure deur twee verdagtes met vuurwapens wakker gemaak wat gedreig het om hulle dood te skiet indien hulle nie hul selfone en geld oorhandig nie, het Stephan gesê. “Ek het so uit die hoek van my oog gesien daar gaan ŉ derde rower by my pa se kamer in. Ons het ŉ struweling in die kamer gehoor, asook hoe my pa skree om hulp. Ek kon niks doen nie, want die rower het die vuurwapen teen my kop gedruk,” het hy gesê. Hy vertel die rowers het, ná hulle die huis omgekeer het, op die vlug geslaan met slegs een selfoon. Stephan en Annetjie het na Andries se kamer gehardloop waar hulle hom op die grond aangetref het. “Toe ons hom kry, het hy op die grond gelê in ŉ plas bloed. Daar was bloed oral, op sy lyf, sy gesig, sy bene. Hy het nog gelewe, maar dit het gelyk asof hy met iets aangerand is. Ek het gewonder waar al die bloed vandaan kom, want dit kon nie wees van die aanranding nie,” het Stephan gesê. Aangesien die gesin se enigste selfoon gesteel is, wou Stephan hardloop om te gaan hulp soek, maar Andries het sy seun gewaarsku om nie uit te gaan nie omdat die rowers nog buite die huis kon wees. “Hy het gesê ons moet eers wag dat dit lig word. My ma het hom solank gewas en skoon aangetrek terwyl ons gewag het. Dit is toe dat ons sien hy is drie keer in die bolyf gesteek, vermoedelik met ŉ mes,” het hy gesê. Teen 06:15 het Annetjie na die kerkperseel reg langs die kleinhoewe gehardloop om hulp te soek. “Ek het by my pa gesit en hy het vir my gesê: ‘Ek is klaar, ek kan nie meer.’ Ek het vir hom gesê hy is nie klaar nie en hy gaan nog lank by ons wees. Toe my ma terugkom, het ek vir haar die deur gaan oopsluit. Toe ons terug in die kamer kom, was my pa dood,” het ’n emosionele Stephan vertel. Volgens Stephan het die gesin slegs twee weke in die huis gewoon toe die aanval gebeur het. Daar was glo ook ŉ inbraak toe die vorige inwoners daar gewoon het. Stephan en Annetjie bly tydelik by familievriende. “My pa was die liefdevolste mens wat nooit enigiemand sou seermaak nie. Hy sou nie eens ŉ vlieg seermaak nie. Hy het die mooiste hart gehad,” het Stephan gesê. Maj. Pelonomi Makau, polisiewoordvoerder, het gesê geen verdagtes is nog in hegtenis geneem nie. ŉ Saak van moord word ondersoek.